অতিরিক্ত হলফনামায় সলিমুল্লাহ ও শাকির বলেছেন, রোহিঙ্গাদের নিরাপত্তার ক্ষেত্রে বিপজ্জনক আখ্যা দেয়া হলেও সরকার এর সমর্থনে একটিও প্রমাণ দেখাতে সমর্থ হয়নি। তারা বলেন, এই বছর জম্মু-কাশ্মীর বিধানসভার বাজেট অধিবেশনে রাজ্যের স্বরাষ্ট্রমন্ত্রী এক প্রশ্নের জবাবে জানিয়েছিলেন, রোহিঙ্গাদের কেউ জঙ্গিবাদ বা ওই ধরনের কোনো অপকর্মের সঙ্গে যুক্ত তেমন কোনো প্রমাণ সরকারের কাছে নেই। উল্লেখ্য যে, বেআইনিভাবে সীমান্ত পেরিয়ে চলে আসার অপরাধে মোট ৩৮ জন রোহিঙ্গার বিরুদ্ধে ১৭টি অভিযোগ দায়ের করা হয়েছে। আবেদনে তারা বলেছেন, সব রোহিঙ্গার সঙ্গে সন্ত্রাসী যোগসাজশ রয়েছে, এমন দাবি সরকার করতে পারে না। কারো বিরুদ্ধে সুনির্দিষ্ট অভিযোগ থাকলে আইন অনুযায়ী ব্যবস্থা নেয়া যায়। কিন্তু প্রাণ বাঁচাতে ২০১১-১২ থেকে চলে আসা সব রোহিঙ্গাকে সন্ত্রাসবাদী তকমা দিয়ে ফেরত পাঠানোর চেষ্টা অন্যায়। আমরা মনে করি, রোহিঙ্গাদের এইসব বক্তব্যের যুক্তি আছে। আর মানবিক কারণেই রোহিঙ্গা শরণার্থীদের আশ্রয় দেয়া উচিত। আর কেউ যদি উদ্দেশ্যমূলকভাবে কোনো ভিত্তি ছাড়াই রোহিঙ্গাদের জঙ্গি বা সন্ত্রাসী হিসেবে চিহ্নিত করতে চায়, তাহলে তো তা করতেই পারে। কারণ এমন ভ্রষ্টতা তো বর্তমান সভ্যতায় নতুন কিছু নয়।